Presentibus simul atque futuris notificare curavimus, quod Guido de Sumbernum dedit Deo et fratribus Templi post obitum suum quicquid habebat in villa que Avonium dicitur, redditus quoque mansorum consuetudinarios in vita sua. Hoc donum fecit in domo fratrum Unceii, fratribus domus ejusdem presentibus, Warnerio, Gilleberto, Pontio. Testes, frater Vido, capellanus ejusdem ville; Barnuinus de Dreio et Haimo, frater ejus; Albertus quoque cognatus eorum. Die quoque eadem, in eodem loco, Barnuinus de Dreio, laudante fratre ejus Aimone, dedit Deo et fratribus Templi quicquid in prefata villa Avonio scilicet habebat post obitum suum, redditus etiam mansorum in vita sua, testante Guidone de Sumbernum, aliisque quos supramemoravimus. Sciendum preterea quod idem Guido donum supramemoratum postea plenius confirmavit apud Sanctum Sequanum, quibusdam ex fratribus Templi presentibus, fratre scilicet Roberto de Roveriaco; fratre Matheo de Castellione; fratre Pagano de Unceio, presentibus etiam Odone, duce Burgundie filioque ejus; Johanne de Monte Sancti Johannis; Johanne de Caldiniaco; Haimone Rufo de Divione; Warnerio de Age; Bartholomeo de Fontecto, aliisque multis. Presenti etiam carte inserere congruum judicavimus quod Warnerius de Age dedit Deo et fratribus Templi quicquid habebat apud Unceium, laudante filio ejus Arveio. Hoc fecit donum apud Sombernum, in domo Johannis de Divione, presente domno Henrico, Eduense episcopo, presentibus quoque Haimone Rufo; Bartholomeo de Fontecto; Johanne de Divione, aliisque multis. Idem donum laudavit uxor predicti Warnerii apud Safrum. Testes: frater Warnerius de Flure; Gaufridus de Eschenna. Constat autem presentem cartam tempore bone memorie domni Gothefridi, Lingonensis episcopi, conscriptam ejusque sigillo confirmatam.